Saare mõis (Maarja-Magdaleena)

Saare mõis (saksa keeles Saarenhof) oli mõis Tartumaal Maarja-Magdaleena kihelkonnas, Tartu kreisis. Tänapäeval jääb kunagine mõis Jõgeva maakonda. Mõisaansambel oli 18.–19. sajandil piirkonna üks esinduslikumaid. Praeguseks on peahoone lammutatud ja hoonete ansambel suures osas hävinenud. 
pisi|Vaade Saare mõisa maadele, Johann Christoph Brotze
pisi|Vaade Saare mõisa maadele, Johann Christoph Brotze

 Ajalugu 
Esmateated Saare mõisast pärinevad 1512. aastast, mil see kuulus Tiesenhausenitele. Hiljem omandasid selle Böningid, nende järel Scottid ja Schaumannid (aadeldatuna von Greisenspeerid). 1685. aastal mõis riigistati, 1712. aastal tagastati viimaste omanike pärijannale, kelle kaudu läks Saare von Bockide omandusse, Otto Wilhelm von Bock (1696–1752), Magnus Johann von Bock (1730–1807). Abielu kauduSaare mõis (Maarja-Magdaleena khk), Kinnistute register Eesti Rahvusarhiivis pärisid mõisa 1808. aastal Manteuffellid, kelle kätte see jäi kuni mõisate võõrandamiseni Eesti Vabariigis.

Mõis oli 18. sajandil ja 19. sajandi algul paljude kõrgete külaliste ööbimispaigaks, sest Peterburi Lääne-Euroopaga ühendav Peterburi–Riia postimaantee kulges tollal läbi Narva, Jõhvi, Tartu ja Riia, mõisani on aga Jõhvi–Tartu maanteelt vaid kaks ja pool kilomeetrit. Mõisas on peatunud Vene keisrinna Katariina II ning keisrid Paul I, Aleksander I ja Nikolai I. 

Saare mõisal oli kõrvalmõis Vanamõisa (saksa Althof, varem Alt-Saarenhof) ja karjamõis Kose.Alo Särg "Jõgevamaa mõisad ja mõisnikud" Tallinn: Argo, 2012, lk 91-95

 Mõisaansambel 
1730. aastal valminud härrastemaja oli üks Vana-Tartumaa uhkemaist. Kuna mõis jäi Peterburi–Riia postimaanteele, ööbisid seal mitmed Vene valitsejad. Hoone lammutati 1930. aastatel, mõisakompleksist on säilinud mõned kõrvalhooned. Mõisa ligidal metsas on Manteuffelite kalmistu.

Mõisa peamised ehitustööd said alguse 1730. aastatel. Otto Wilhelm von Bocki (1696–1752) ajal 1730. aastal ehitati mõisa barokne kivist peahoone. Sellest sai üks Lõuna-Eesti esimesi Põhjasõja järel ehitatud esinduslikke mõisahooneid. Kõrge sokliga hoone keskel oli segmentkaarega pealeehitis. Saali juures kasutati kunstmarmorit. Väliselt oli hoonel palju sarnaseid jooni 1738. aastal püstitatud Luua mõisahoonega. Peahoone ees asuva väljaku serva rajati ait ja tall-tõllakuur, peahoone taha barokne park"Mälestised: Saare mõisa park ja alleed" Kultuurimälestiste Riiklik Register. Majandushooned asusid peahoonest kirdes. Kokku kuulus mõisaansamblisse 14 kõrvalhoonet.

Mõisas oli ka suurejooneline alleede süsteem. 2,5-kilomeetrine sirge allee kulges Jõhvi–Tartu maanteele, 2-kilomeetrine õrnalt kaarduv allee viis lõunasse Saare järve äärde, millest läände rajati mõisnike perekonnakalmistu.

 Seisukord 
pisi|Saare mõisa ait kevadel 2014 
Mõisa peahoone on hävinenud. 1930. aastatel ei leitud hoonele kasutust ja otsustati see lammutada. Senimaani on alles ait"Mälestised: Saare mõisa ait" Kultuurimälestiste Riiklik Register, tall-tõllakuur"Mälestised: Saare mõisa tall-tõllakuur" Kultuurimälestiste Riiklik Register"Mälestised: Saare mõisa tõllakuur" Kultuurimälestiste Riiklik Register ja muud kõrvalhooned, mis on aga üsna lagunenud seisus. Lisaks on säilinud valitsejamaja"Mälestised: Saare mõisa valitsejamaja" Kultuurimälestiste Riiklik Register, mille seinale on müüritud omal ajal peahoonet kaunistanud Bockide raidtahvel. Omaaegse mõisapargi joonis on praeguseni selgelt nähtav. 

1990. aastatel hakkas Saare Mõisa Arendajate Selts mõisasüdant korrastama. Selle käigus puhastati võsastunud park, rajati koduloomaaed ja ürdiaed.

Vaata ka
Saare mõisa kalmistu

Viited

 Kirjandus
 Alo Särg "Jõgevamaa mõisad ja mõisnikud" Tallinn: Argo, 2012.
Tartumaa: maadeteadusline, majandusline ja ajalooline kirjeldus. Peatoim. J. Rumma, toim. J. G. Granö, J. V. Veski. − Eesti I. Tartu: Eesti Kirjanduse Selts, 1925. Lk 276-277 .
Marika Jürgenson "Saare mõisa Mannteuffellid", Tallinn: Menu Meedia, 2019.

 Välislingid 

"Saare mõis" Eesti Mõisaportaal
"Unustatud Eestimaa paigad: kunagi suursugune Saare mõis" Delfi, 19. august 2011
Saare mõisa lugu Mõisablogis

Kategooria:Tartumaa mõisad
Kategooria:Maarja-Magdaleena kihelkond
Kategooria:Mustvee vald
Kategooria:Manteuffelite mõisad
Kategooria:Tiesenhausenite mõisad
Kategooria:Albedyllide mõisad